शेषनाग द्वारा पृथ्वी को अपने सिर पर धारण करना- कद्रू के पुत्र सर्पों में एक शेषनाग भी थे, उन्होंने कद्रू और अन्य सर्पों का साथ छोड़कर कठिन तपस्या प्रारम्भ की। वे केवल हवा पीकर रहते और अपने व्रत का पूर्ण पालन करते थे। प्रसन्न होकर व शेषनाग का सच्चा धैर्य और तपस्या देखकर ब्रह्माजी उनके पास आए और बोले, तुम्हारी तपस्या का उद्देश्य क्या है? शेष जी ने कहा- भगवन्! मेरे सब भाई मूर्ख हैं इसलिए मैं उनके साथ नहीं रहना चाहता। वे परस्पर एक-दूसरे के साथ डाह करते हैं, विनता तथा उनके पुत्र गरूड़ व अरूण से द्वेष करते हैं। ब्रह्माजी ने कहा कि तुम्हारे भाइयों की करतूत मुझसे छिपी नहीं है और माता की आज्ञा का उल्लंघन करने के कारण वे स्वयं बड़ी विपत्ति में फंस गए हैं। अब तुम उनकी चिंता छोड़कर अपने लिए जो चाहो, वर माँग लो। शेष जी ने कहा, मेरी बुद्धि सदा धर्म, तपस्या और शांति में संलग्न रहे। ब्रह्माजी ने कहा, शेष मैं तुमसे बहुत प्रसन्न हूँ, मेरी आज्ञा से तुम प्रजा के हित के लिए एक काम करो। यह सारी पृथ्वी, पर्वत, वन, सागर हिलते-डोलते रहते हैं, तुम इसे इस प्रकार धारण करो, जिससे यह अचल हो जाए। शेष जी ने कहा, पितामह! मैं आपकी आज्ञा का पालन करूँगा। मैं पृथ्वी को इस प्रकार धारण करूँगा, जिससे यह हिले-डुले नहीं, आप इसको मेरे सिर पर रख दीजिए। ब्रह्माजी ने कहा, शेष! पृथ्वी तुम्हें मार्ग देगी, तुम उसके भीतर घुस जाओ। तुम पृथ्वी को धारण कर मेरा बड़ा प्रिय कार्य करोगे। ब्रह्माजी की आज्ञा सुनकर शेषनाग भू-विवर में प्रवेश करके नीचे चले गए और समुद्र से घिरी पृथ्वी को चारों ओर से पकड़ कर सिर पर उठा लिया। शेषनाग तभी से स्थिर भाव से स्थित हैं।